Prokureur moet oog hou oor Pangarker se verhoor | Netwerk24
Deur Maygene de Wee 27 Februarie 2020 06:00
Die drukgroep Social Justice Coalition (SJC) het 'n Kaapstadse prokureur aangestel om toesig te hou oor die saak waarin Moyhdine Pangarker (55) vir die ontvoering van en moord op Tazne van Wyk (8) teregstaan.
Dié prokureur, Bruce Hendricks, het Woensdag gesê sy mandaat is eintlik baie eenvoudig: "Ek moet seker maak al die bewysstukke en getuies kom voor die hof en dat die polisie niks miskyk wat hulle moontlik kan help om 'n suksesvolle vervolging te kry nie."
Hendricks sê hy sal ook die polisie help sou hulle dit benodig, om al die inligting oor enige hangende en vorige sake van Pangarker op rekord te kry.
"As hulle sukkel om beëdigde verklarings by getuies te kry, is ons daar om hulle ook daarmee te help, om byvoorbeeld die beëdigde verklarings by getuies af te neem en te verseker dat dit in die dossier kom."
Bruce Hendricks, wat deur 'n drukgroep aangestel is om 'n wakende oog oor die verhoor van Moyhdine Pangarker te hou. Foto: Facebook
Hendricks het gesê hulle sal ook help met verslae oor die slagoffer-impak as die staat dit benodig.
"Die hoofdoel is om te verseker dat die vermeende moordenaar voor die hof gedaag word en dat die saak teen hom waterdig is," het Hendricks gesê.
Intussen het Albert Fritz, die Wes-Kaapse LUR vir gemeenskapsveiligheid, gesê dat hy soos die res van die inwoners van die provinsie kwaad is oor die feit dat klein Tazne se vermeende moordenaar op parool vry was toe hy haar na bewering ontvoer en vermoor het.
"Dit is 'n man met baie vorige veroordelings."
Fritz het gesê die regstelsel is veronderstel om misdadigers agter tralies te hou, maar as dit waar is dat iemand wat al voorheen gevonnis is en al 11 keer uit die tronk vrygelaat is, parool kon kry, dan het die strafregstelsel die gemeenskap in die steek gelaat.
"Die paroolstelsel sal ondersoek moet word," het Fritz gesê.
Tazne het op 7 Februarie vanjaar by 'n snoepwinkel oorkant haar huis in Elsiesrivier in Kaapstad weggeraak.
Pangarker is verlede Maandag in Cradock in hegtenis geneem. Hy het die Dinsdag in die landdroshof in Cradock op 'n aanklag van ontvoering verskyn. Hy het die Woensdag aan die polisie gaan uitwys waar Tazne se lyk in 'n stormwaterpyp langs die N1 buite Worcester gelos is.
Pangarker het verlede Vrydag in die landdroshof in Goodwood op aanklagte van ontvoering en moord verskyn. Die saak teen hom is vir verdere ondersoek tot 17 April uitgestel. Nog aanklagte kan bygevoeg word.